WORK เอาด้วย! ร่วมทุน “BNK48” 50% ตั้งบริษัทใหม่ ลุยผลิตรายการทีวี-คอนเสิร์ต
WORK เอาด้วย! อิงกระแส "BNK48" ร่วมทุน "บีเอ็นเค48 ออฟฟิศ" 50% ตั้งบริษัทใหม่ "บีเอ็นเค โปรดักชั่น" ลุยผลิตรายการทีวี-คอนเสิร์ต
11 มิ.ย. 2561

บริษัท เวิร์คพอยท์ เอ็นเทอร์เทนเมนท์ จำกัด (มหาชน) หรือ WORK ระบุว่า บริษัทได้มีการร่วมทุนกับบริษัท บีเอ็นเค48 ออฟฟิศ จำกัด จัดตั้งบริษัทใหม่ ภายใต้ชื่อ บริษัท บีเอ็นเค โปรดักชั่น จำกัด เพื่อประกอบธุรกิจเกี่ยวกับการผลิตรายการโทรทัศน์เพื่อออกอากาศทางโทรทัศน์และ Online รวมทั้งประกอบธุรกิจจัดงาน Event และ Concert
โดยบริษัท บีเอ็นเค โปรดักชั่น จำกัด มีทุนจดทะเบียน 40,000 หุ้น มูลค่าที่ตราไว้หุ้นละ 100 บาท เป็นเงิน 4 ล้านบาท ทั้งนี้ WORK ถือหุ้นในสัดส่วนร้อยละ 50 ส่วนบริษัท บีเอ็นเค48 ออฟฟิศ จำกัด ถือหุ้นในสัดส่วนร้อยละ 49.99% และนายจิรัฐ บวรวัฒนะ ถือหุ้นสัดส่วนร้อยละ 0.01%
ขณะที่ก่อนหน้านี้เมื่อวันที่ 23 พฤษภาคม 2561 บริษัท แพลน บี มีเดีย จำกัด (มหาชน) หรือ PLANB  ได้มีการลงนามในบันทึกข้อตกลงเบื้องต้น (Term Sheet) เพื่อลงทุนในบริษัท บีเอ็นเค48 ออฟฟิศ จำกัด (บีเอ็นเค48) ในอัตราส่วน 35% ของจำนวนหุ้นทั้งหมด
โดย PLANB เข้าซื้อหุ้นจากผู้ถือหุ้นเดิมในอัตราส่วน 17.5% คิดเป็น 350,000 หุ้น มูลค่าไม่เกิน 82.25 ล้านบาท และจะซื้อหุ้นเพิ่มทุนอีก 538,500 หุ้น คิดเป็นสัดส่วน 17.5% ของจำนวนหุ้นทั้งหมดหลังเพิ่มทุนมูลค่าไม่เกิน 100 ล้านบาท มูลค่าการลงทุนรวมทั้งสิ้นไม่เกิน 182.25 ล้านบาท
อนึ่ง บริษัท บีเอ็นเค48 ออฟฟิศ จำกัด ประกอบธุรกิจทาเล้นท์แมนเนจเม้นท์ และคอนเทนท์ครบวงจร บริหารจัดการ พัฒนา สมาชิกวงบีเอ็นเค48 วางแผน ผลิตงานแสดง เผยแพร่ผลงานเพลง จำหน่ายผลิตภัณฑ์ โฆษณาประชาสัมพันธ์ การขยายธุรกิจ ต่อยอดและเพิ่มช่องทางให้บริการด้านอื่นๆ ที่เกี่ยวข้องกับวงบีเอ็นเค48